钦定古今图书集成/明伦汇编/官常典/第205卷 > 萧华
## 钦定古今图书集成/明伦汇编/官常典/第205卷 > 萧华

按《唐书萧瑀传》：“瑀从子钧，钧子瓘，瓘孙华，谨重方雅，
有家法，嗣爵。天宝末，为兵部侍郎。禄山乱，陷贼，逼守
魏州。郭子仪攻安庆绪于相州，华间道奉表，欲举魏
以应，为贼所执。会崔光远得魏州，破械出之。魏人德
华庇免，争来诣光远乞留，有诏即授刺史。思明反，子
仪惧复失华，乃表崔光远代之，而召置军中。相州兵”
溃，华还朝，犹以污贼降试秘书少监，稍迁尚书右丞，
擢河中晋绛节度使。上元初，以中书侍郎同中书门
下平章事。李辅国用事，求宰相，华拒之，辅国怨。会肃
宗大渐，矫诏罢华为礼部尚书，引元载以代。方代宗
谅暗，载助辅国，贬华为峡州司马，卒。二子：恒、悟。